**ОТЧЕТЕН ДОКЛАД**

**ЗА ДЕЙНОСТТА НА**

**НЧ”СВЕТЛИНА 1922 Г.”**

**ЗА 2023 Г.**

Българските народни читалища са пазители на българския език и култура. Чрез тях се опазва нематериалното културно наследство на българския народ. България е водеща в опазването на това наследство, благодарение на народните читалища.

За постигане на целите си, Читалището ни развива своята дейност в следните направления:

* Библиотечна дейност
* Художествена самодейност
* Културни мероприятия

**БИБЛИОТЕЧНА ДЕЙНОСТ**

Днес нашата библиотека е изправена пред сериозни трудности. Навлизането на новите технологии и иновации, даващи възможност на всеки един да получи нужната му информация, ни лишават от голям брой читатели. Библиотеката ни предоставя свободен достъп на своите потребители, независимо от социалния им статус и към момента разполага с голям брой книги . В момента библиотечния фонд наброява 37 774 библиотечни единици, като сме втората по големина библиотека в областта.

През 2023 г. кандидатствахме и спечелихме проект на Министерство на културата, за получаване на финансова подкрепа за закупуване на нови книги, на стойност 1 222.60 лв. Така също през отчетната година получихме и 341 книги от наши съграждани като дарение. Трябва да отбележим и това, че библиотеката не може да приеме всички предлагани ни книги, поради това че някои от тях са морално остарели, други са разпокъсани.

Съгласно гласувания през 2023 г. бюджет за дейността ни, според предвидените средства за нови книги, закупихме едва 9 броя съвременна, художествена литература, според интересите на читателите, на стойност 138 лв.

Всяка година се прави абонамент на ежедневни и периодични издания, съобразени с желанията на гражданите. Общият брой е 6 броя, от тях ежедневник- 1 и 5 периодични.

Броят на читателите през 2023 г. е 309. През летния период те се увеличава от учениците, които ни посещават за четене на препоръчаните книги от училищата им.

Посещенията в библиотеката през 2023 г. са 1 346.

През 2023 г., по предварително изготвен график на Регионална библиотека „Михалаки Георгиев”- Видин, ни посети два пъти библиобуса им. Първият път, срещата беше с децата, на които им беше много интересно. Служителка от Регионалната библиотека им раздаде разделители за книги и картинки, които трябваше да оцветят.

При следващото посещение, срещата беше с възрастни читатели. Те се запознаха с реда за ползване на книги от библиобуса.

Продължава да действа компютърната зала, която редовно се посещава най- вече от деца и ученици. Оказва се методологична помощ от екипа на Читалището, както по компютърна проблеми, така и при писане на домашни работи. Проблем е, че тази зала е неизползваема през студени дни, тъй като няма подходящо отопление, няма и финансова възможност за поддържането й.

В библиотеката се спазват всички изисквания на нормативните документи за подредба и класификация.

Основен проблем на библиотеката е малкото пространство, с което разполага. Също така и рафтовете, които са стари, метални, изкривени от тежестта на книгите.

**КУЛТУРНИ СЪБИТИЯ**

Всяко една годишнина на поети, национални герои, национални и християнски празници се отразяваше на страницата на Читалището в социалната мрежа. За по- големите събития се подготвяха и табла, които се поставяха на видно място в Читалището.

За 2023 г. бяха изготвени 60 броя тематични витрини.

Във връзка със Седмицата на детската книга и четенето, се проведе организирано четене на децата от Целодневна детска градина „Мир”- Дунавци. Библиотекарката посети детската градина, като запозна децата с нови детски книжки и им прочете по няколко приказки. При всяко едно мероприятие, свързано с децата, на тях им се подаряваха детски книжки с приказки или за оцветяване.

Лято в Читалището: Читалищният секретар и Библиотекарката организираха групово и индивидуално арт- ателие, според интереса, като подготвяха предварително материали за направата на различни фигурки. Децата ги оцветяваха и залепваха. Прожектираха се детски филмчета, четяха се приказки, звучаха детски песни.

**МЕРОПРИЯТИЯ:**

В своята дейност Читалището се ръководи от мероприятията, заложени в Културния календар за 2023 г.

Първото мероприятие от Календара е отбелязване Деня на родилната помощ- Бабинден, на 21 януари. Поканихме една от последните родилки да присъства на пресъздаване на ритуала- поливане на ръцете на „бабата- акушерка”, която, от своя страна благослови родилката и й пожела здраве и благоденствие с пръските вода- колкото са пръските вода, толкова деца да се раждат! Родилката, от своя страна, дарува „бабата- акушерка”. Детенцето й също получи подарък от Читалището.

Следващият празник е Трифон Зарезан- Денят на лозаря. Празникът беше отбелязан със зарязване на лоза, след което се проведе тържествен обяд с всички присъстващи. Певческата група поздрави гостите с няколко песни. Сред красиво украсената с лозови листа обстановка имаше изнанеди за всички- викторина и томбола.

В денят на обесването на Васил Левски – 19 февруари, членове на Читалищното настоятелство и читалището, се включиха в общоградското мероприятие, организирано от Община Видин и поднесоха венец на паметника на Апостола в гр.Видин, изготвена бе и тематична витрина за живота му.

1 март- Баба Марта и Денят на самодееца:

По инициатива на секретаря, рано сутринта се посетиха всички магазини в Дунавци и вързахме мартенички на всички клиенти и на гражданите, които срещнахме по улиците.

Секретарят и библиотекарят изработиха ръчно мартеници за Баба Марта и посетиха децата от Детската градина „Мир”- гр.Дунавци, като Баба Марта лично им върза мартеници, за да са бели и червени, румени и засмени- както повелява традицията!. Те благодариха като изпяха песнички за Баба Марта и децата.

После се проведе и тържество със самодейците от певческата група, по повод техния празник.

На 3 март – Националния празник на България, поднесохме цветя на паметника в кв.Видбол.

Международният ден на жената – 8 март, подготвихме изложба от ръкоделия, изработени от сръчните ръце на жените. Тържеството, посветено на жените бе подобаващо „вкусно”, благодарение на кулинарните изкушения, приготвени от всички присъстващи, като най- хубавите бяха наградени.

На 20 март отбелязахме 100 години от рождението на Цветана Еремиева- учител, директор на I основно училище- Дунавци, читалищен деец, ръководител на певческия хор. Ръководството на читалището и граждани почетоха паметта й с доклад и рецитал на Групата за художествено слово. В нейна памет се засадиха и три плодни дръвчета. Поднесохме венец пред паметната плоча, като признателност за нейните заслуги към дейността на читалището.

Денят на пролетта – 22 март и празника Младенци, също беше отбелязан. По инициатива на самодейките бяха омесени младенчета. Посетихме детската градина „Мир”. От арт- ателието бяха подготвени материали за изработване на пролетни картички от децата. Запознахме ги и с традициите на този празник- да се месят младенчета и да се раздават на децата за здраве. Те много се зарадваха.

През месец април – Седмицата на детската книга и четенето, библиотекарят посети децата от Детската градина, прочете им приказки, говориха си за литературните герои от тях и за благодарност, децатя пяха песнички.

По този повод бе организирана и поетично четене с поетеси от нашия град - Надя Захариева и Валя Илиева. Те ни представиха последните си творби и четоха откъси от тях.

През 2023 г., месец април бе периодът, в който се празнува един от най- светлите християнските празници- Цветница, Лазаровден и Великден. Лазарки посетиха къщи и техните стопаните, като им пяха песни за здраве и плодородие, дарувани с яйца и лакомства.

Както всяка година, така и тази, бяха боядисвани яйца на Великден, на Велики четвъртък. Млади майки, заедно с децата си, участваха в боядисването, самодейката Стоянка Петрова разказа за ритуала и защо

първото яйце се боядисва в червено и с него се мажат челото и бузките на децата.

Денят на славянската писменост и култура отбелязахме с поднасянето на цвета пред паметната плоча на г-жа Цветана Еремиева- културен деятел в нашето читалище. Изготвена бе и витрина за празника. По традиция наградихме редовните читатели.

За Деня на детето- 1 юни, децата от Детска градина „Мир” посетиха Читалището и в арт- ателието изработиха, заедно със секретаря и библиотекаря, много красиви клоуни, пчелички и гъсеници. Децата останаха много доволни и щастливи. Получиха лакомства и балони. И на отиване ни попитаха кога пак ще дойдат.

На 2 юни- Денят на Ботев, бе изготвена витрина, в чест на признателност, която получи нов облик с огромен, нов портрет на революционера.

На 12 юли дадохме начало на жътвата, като самодейки посетиха нивите на наш съгражданин – земеделски стопанин, където пресъздадоха ритуала и благословиха житото!

Месеците юни, юли и август бяха месеци на активно участие на Певческата група за автентичен фолклор „Дунавски ритми” във фестивали на общинско, областно и национално ниво. Поради смъртта на ръководителя на групата ни, пропуснахме участие в местни фестивали на общинско ниво, до намирането на нов ръководител. Групата участва във фестивали в с.Чупрене, с.Ружинци, с.Бързия, обл. Монтана. Представихме достойно община Видин, участвайки в Националния събор на Рожен, заедно с още два състава на читалища от обл.Видин- с.Кутово и с.Неговановци.

Участието ни се осъществи благодарение на нашите спонсори - „Бдинтекс” ЕООД, „Фрукт Н” ЕООД , читалищни деятели и анонимен дарител, за което им благодарим.

Групата участва във фестивала „Синия Дунав” и на Видинския панаир.

Във връзка с настъпването на есента, по инициатива на секретаря беше изготвена красива витрина с багри от цветове, плодове и зеленчуци, цветя, старинни предмети.

По случай Деня на Съединението на България- 6 септември, членове на читалището почистиха паметника в кв.Видбол и поднесоха венец.

За Деня на Независимостта на България- 22 септември беше изготвена витрина в Читалището и поднесени цветя на паметника в кв. Видбол.

За Деня на възрастните хора- 1 октомври, по инициатива на Настоятелството, бе посетен най- стария член на читалището- Цветан Славчев, когото поздравихме с празника. Той получи цвете и скромен подарък. На страницата на Читалището във Фейсбук бяха поздравени всички възрастни хора от гр.Дунавци, на самодейци бяха дарени ръчно изработени картички със закачливи пожелания.

 На 1 ноември- Ден на будителите, подредихме витрина и материали за българските будители с нови материали.

Денят на християнското семейство – 21 ноември, бе отбелязан съвместно с Клуб на пенсионера „Щастливец”- гр.Дунавци. Рецитал изнесе певческата ни група „Дунавски ритми” и представление направи Групата за художествено слово. Присъстващите аплодираха изпълненията на всички. Тържеството продължи с веселие, викторина и томбола.

Месец декември беше наситен с много мероприятия.

На 9 декември проведохме за втори път Празник на баницата. Бяха представени над 20 вида баници в две категории- сладка и солена. Жури класира първенци в категориите, като спечелилите получиха награди и грамоти за първо, второ и трето място. Всички участници получиха сертификати. Постъпи предложение читалищното настоятелство да утвърди този празник като ежегоден и традиционен. Всички присъстващи опитаха и се почерпиха от баниците.

По инициатива на секретаря, от 1 декември, на страницата на читалището, се създаде игра с Албум „ ...дни до Коледа”. Идеята се състоеше в това, всеки ден до Коледа да се публикуват коледни снимки, които да създават настроение сред приятелите ни. Удовлетворени сме от факта, че всичките публикации събраха над 3 000 харесвания! На 25 декември- Коледа, беше изтеглена томбола за най- много харесвания на картина, и един от харесалите я, получи награда, изработена в арт- ателието.

Коледната украса на витрината на Читалището и този път беше различна, богата и интересна за всеки, преминал покрай или посетил Читалището. Най- много се радваха децата, наблюдавайки детските плюшени играчки, поставени там. Впечатление правеха и многото играчки по елхата и лампичките на нея. Допълнително настроение създаваше и импровизирана камина с блещукащо огънче през нощта .

В арт- ателието беше изработен голям Дядо Коледа и джиндифилова къщичка, чрез които имаше възможност всеки гражданин да си направи снимки.

За Коледа бяха посетени децата от Детска градина „Мир”. В Арт- ателието се подготвиха материали за направата на снежен човек от хартия и много красиви коледни картички. Децата получиха лакомства от Читалището.

Всяка година, както и тази, отбелязахме Бъдника. Самодейките бяха приготвили постни ястия и питки със символи, отразяващи плодородието, къщата, животните. Най- възрастната отчупи залък от питката и го постави пред иконата на Богородица в Читалището.

Участвахме и в Бъдника, организиран от Община Видин на площад „Бдинци” с питка и постни ястия. Получихме грамота за питката.

И тази година, заедно с Пенсионерски клуб „Щастливец”, проведохме коледно тържество. За присъстващите имаше подготвени украса и нови изненади от Читалището. Групата за художествено слово поднесе интересна програма.

И тази година Дядо Коледа не забрави децата. Дойде в Читалището и зарадва всички деца с подаръци, а те му пяха песни и рецитираха стихотворения. От името на Читалището на всички се раздадоха лакомства.

От отчета се вижда, че ръководството на Читалището, въпреки финансовите ограничения, е успяло да осъществи заложените в Културния календар мероприятия.

Трябва да отчетем и доброто ни сътрудничество с видински медии, като Телевизия Видин, Българско национално радио- Видин и сайтът Данубия бийч, които обективно и точно отразяваха нашите изяви!

Включваме се и във всяка инициатива на читалищна мрежа- Видин, подкрепяйки със скромни средства или с предмети, изработени от нас за благотворителни базари и каузи!

Благодаря на всички членове на читалището!

Благодаря на самодейците, които отделят от своето лично време в името на нашата дейност!

Благодаря на дарителите и на доброволците, които ни помагаха и подкрепяха!

 Нашата основна задача и за в бъдеще е да работим за запазване и съхраняване на българските обичаи и традиции. Читалището е мястото, в което се поддържат живи тези традиции. Мястото, в което бъдещите поколения се учат за бита, културата, прекрасните песни и танци, където пламва в сърцата им огънчето на българщината.

**ЦЕЦКА ЧАМОВА**

*ПРЕДСЕДАТЕЛ НА*

*НЧ”СВЕТЛИНА 1922 Г.”*